黎芷珊主持的《芷珊約您》昨晚(21日)播出首集,首集嘉賓是在樂壇屹立了五十年、由譚詠麟(阿倫)、鍾鎮濤(阿B)、陳友、彭健新及葉智強組合而成的溫拿樂隊。五子之中,由於阿倫及阿B較受歡迎,二人在溫拿出道不久已獲各方邀請作單飛發展,阿倫及阿B為了顧及其餘三位好兄弟而一直未有行動。他們又談到阿倫與阿B的樂迷會鬧不和的事。
溫拿分上下弦
陳友接受芷珊單對單訪問時便娓娓道來溫拿為何在1978年時決定嘗試各自發展。陳友說:「嗰兩個靚仔小鮮肉(阿倫及阿B)好多人搵佢哋獨立發展架嘛,咁你走咗隊band點呢?我覺得佢哋有難處嘅,咁我哋三個(陳友、健仔及智強)咪商量話不如停吓,各有各做啲嘢先啦,幾年後睇吓係咪再聚埋啦,唔通三十歲仲彈結他咩,係咪應該搵啲自己各自嘅事業呢?大家好兄弟,有啲嘢唔好等佢講,大家明吖嘛。」聽落極度窩心,亦因為這樣,溫拿建立了每隔五年便聚在一起開騷的傳統。
芷珊再追問陳友見到同隊有其他隊員更受歡迎會否感到唏噓時,陳友說:「睇你執咗咩籌,咁你執咗支打鼓籌,你咪認住支打鼓籌。唱歌嘅係front man,一定要有咁嘅條件,就係睇起上嚟好舒服、可以吸引到萬千擁躉嘅。自己要問番自己有冇呢啲條件先?我覺得我後生嗰時就冇(呢啲條件)嘅。」
認兩個歌迷會不和
芷珊還追問了阿倫與阿B的歌迷會否不和,對此阿倫即收起一貫的頑皮嚴肅謂:「我哋會教導佢哋,我哋係一隊band嚟,鍾意我要愛屋及烏。」阿B則謂:「跟咗好多年嘅fans,就冇分鍾意邊個邊個㗎喇。」